ועדת החוקה, חוק ומשפט, כנסת 15, פרוטוקול מספר 271, 2001-03-01 09:30

אמנון רובינשטיין: אני פותח את הישיבה השנייה של ועדת החוקה.

אמנון רובינשטיין: על סדר היום הצעת חוק הכנסת (תיקון מס/ 15) (נציב הדורות הבאים לכנסת), התשס"א- 2000, של קבוצת חברי כנסת ובראשם חבר הכנסת יוסף לפיד שהעברנו בקריאה ראשונה ואנחנו נעביר אותה היום בקריאה שנייה ושלישית.

אמנון רובינשטיין: חבר הכנסת לפיד, האם יש לך משהו לומר בנוסף לדברים שנאמרו בדיונים עד כה?

יוסף לפיד: הצעת החוק הזו באה להגן על הילדים שעדיין לא נולדו.

יוסף לפיד: חברי כנסת לא תמיד מתחשבים באינטרסים שלהם ובהשלכות הרחוקות של חקיקות.

יוסף לפיד: הדבר הזה נעשה אקטואלי ביותר בגלל ההתקדמות הגדולה בטכנולוגיה ובמדע, כמו למשל בגנטיקה.

יוסף לפיד: אני וחבריי לסיעה חשבנו שצריך להיות מישהו שיתבונן בכל הצעת חוק מנקודת ראות של נכדים שטרם ראו אור העולם.

אמנון רובינשטיין: לדעתי, זה כולל גם ענייני הפנסיה.

יוסף לפיד: פנסיה היא דוגמא מעולם הכלכלה.

יוסף לפיד: אפשר לרוקן קופות פנסיה בשביל לדאוג לבוחרים שלך ולשכוח מהנכדים של הבוחרים שלך.

יוסף לפיד: אני מוכרח לומר שההצעה שלי זכתה לתמיכה משני צדי הבית.

יוסף לפיד: ראש האופוזיציה וראש הקואליציה הודיעו לי שהם תומכים בהצעה הזו.

יוסף לפיד: יתרה מזו, יושב ראש הכנסת לא רק שהודיע שהוא תומך ברעיון הזה, אלא הוא כתב מכתב שבו הוא התחייב להקציב את הסכום הדרוש מתוך תקציב הכנסת.

יוסף לפיד: אני רוצה לשבח את משרד המשפטים, בייחוד את הגברת קוגוט, שעזרו מאוד בניסוח כל סעיף וסעיף, וגם היועצת המשפטית שלנו.

יוסף לפיד: הצעת החוק הזו כפי שהיא מנוסחת לפניכם היא עברה כבר את שבט הביקורת של משרד המשפטים וכל מה שנותר הוא להכין אותה להצבעה בכנסת בקריאה שנייה ושלישית.

אמנון רובינשטיין: חבר הכנסת אלון, האם יש סיבות מדוע לא לאשר את הצעת החוק לקריאה שנייה ושלישית כעת?

בנימין אלון: קודם כל אני בעד.

דורית ואג: אני ראיתי שבמליאה כולם ויתרו על רשות הדיבור.

בנימין אלון: אני רוצה להתייחס לצד הפרקטי.

בנימין אלון: אדוני היושב ראש, נדמה לי שבהצעת החוק שאתה הגשת ביוזמת הוועדה לגבי ענייני התקציב נמסר נתון לפיו ישנן כשלושת אלפים הצעות חוק פרטיות בשנה.

יוסף לפיד: שלושת אלפים הצעות חוק?

יוסף לפיד: זה ודאי שיא עולמי, לא?

בנימין אלון: זה נתון מרכזי לדבר כזה.

בנימין אלון: צריך להבין מה קורה כאן.

בנימין אלון: אנחנו נחשק הצעות חוק פרטיות בגלל ענייני תקציב וזה מקובל עליי.

בנימין אלון: נצליח או לא נצליח, אבל אני מבין את ההיגיון.

בנימין אלון: כשאדם מגיש הצעת חוק פרטית הוא מחכה לממשלה 45 ימים.

בנימין אלון: אני רוצה לראות את הנציב שצריך להכין שלושת אלפים חוות דעת.

בנימין אלון: חבר הכנסת לפיד, הגישה שלך בעצם אומרת:

בנימין אלון: בואו נפסיק עם חלטורות ובואו נתייחס ברצינות ובשיקול דעת.

בנימין אלון: זה סותר שלושת אלפים הצעות חוק.

עו"ד סיגל קוגוט: זה לא המנגנון המוצע.

בנימין אלון: אם אני אומר לך שיש שיקולים דמוגרפיים, אני ארצה לקבל תסקיר דמוגרפי על ההתפתחות הדמוגרפית שתהיה פה עוד חמישים שנה שיכולה לשנות את כל החקיקה, ואין לך חוק שאין לו התייחסות.

בנימין אלון: אם אין חוות דעת, אין חוות דעת.

בנימין אלון: אם יש, טוב.

יוסף לפיד: אי אפשר לחייב.

בנימין אלון: לא קבלת חוות הדעת.

בנימין אלון: אי מתן חוות הדעת לא מחייב.

עו"ד סיגל קוגוט: חבר הכנסת אלון, תסתכל על סעיף 21.

עו"ד סיגל קוגוט: הנציב צריך להודיע על הצעות שמעניינות אותו.

עו"ד סיגל קוגוט: ברור שהוא לא יכול ברגע נתון להתעסק עם שלושת אלפים הצעות.

עו"ד סיגל קוגוט: הוא יחליט שבשנה מסוימת הוא רוצה להתעסק בגנטיקה ובשנה אחרת להתעסק בדמוגרפיה.

בנימין אלון: אם הוא מודיע על הצעות שמעניינות הוא יכול לעכב אותן עד איזה פרק זמן?

עו"ד סיגל קוגוט: צריכים זמן סביר.

עו"ד סיגל קוגוט: זה לא שהוא יעכב אותן לעד.

עו"ד סיגל קוגוט: הרי זו עבודת מחקר מסוימת שנעזרת במומחים.

עו"ד סיגל קוגוט: הוא יצטרך לתאם עם יושב ראש הוועדה מתן זמן סביר.

עו"ד סיגל קוגוט: ברור שאי אפשר לרוץ עם החקיקה ולא לתת לו בכלל אפשרות לעשות חוות דעת.

בנימין אלון: תראו איזה כוח אני נותן לנציב הזה.

בנימין אלון: הוא יכול משיקולים פוליטיים להודיע שהוא זקוק לחוות דעת.

עו"ד סיגל קוגוט: כתוב שאסור לו להיות איש פוליטי.

בנימין אלון: בעולם אין איש שהוא לא פוליטי.

בנימין אלון: הוא לא מפלגתי, אבל הוא פוליטי.

עו"ד סיגל קוגוט: הוא צריך להיות ממלכתי.

בנימין אלון: גם איש ממלכתי הוא פוליטי.

אמנון רובינשטיין: חבר הכנסת אלון, מה אתה מציע שייכתב?

בנימין אלון: אני רוצה שזה יהיה ברור שזה המלצה.

עו"ד סיגל קוגוט: זה המלצה.

עו"ד סיגל קוגוט: זה ברור.

בנימין אלון: לא, שהמנגנון הוא המלצה.

בנימין אלון: הוא לא מחייב.

בנימין אלון: כמו שיש מ.מ.מ, בתוך ה-מ.מ.מ יהיה אחד שייקרא נציב הדורות הבאים ויהיה לו את המנגנון שעליו יוחלט פה, ושלא יהיה לו את הכוח לחשק או לעכב.

יוסף לפיד: אין לו.

אסתר סמרלי: הוא מצרף את חוות דעתו וזהו.

בנימין אלון: מה זה זמן סביר?

עו"ד סיגל קוגוט: זמן סביר לפי העניין, ולפי שיקול דעתו של יושב ראש הוועדה.

בנימין אלון: איפה את רואה כאן שזה כתוב?

אמנון רובינשטיין: אפשר לכתוב את זה.

עו"ד סיגל קוגוט: יושב ראש הוועדה לא יכול להגיד לו: אל תיקח אפילו שבוע להכין חוות דעת.

בנימין אלון: לי יש חשש אחד.

אמנון רובינשטיין: שזה יהיה טרפוד.

בנימין אלון: כן.

בנימין אלון: יכול להיות שאנחנו לא אוהבים את החקיקה הפרטית המרובה.

יוסף לפיד: חבר הכנסת אלון, מן המפורסמות הוא שיושב ראש הוועדה יכול לעכב חקיקה באלף דרכים חקיקות.

יוסף לפיד: הוא לא זקוק לנציב לשם כך.

יוסף לפיד: בוא ניתן ליושב הוועדה לקבוע את הזמן הסביר.

דורית ואג: אתם שוכחים שהנציב מקבל את ההצעה הזו כשהיא הונחה כבר על שולחן הכנסת.

דורית ואג: בין זמן הנחתה על שולחן הכנסת לבין העברתה לוועדה יכול לחלוף בין 45 יום לשנתיים.

דורית ואג: יש לו את כל הזמן שבעולם.

בנימין אלון: אני אמרתי: לא כל הזמן שבעולם.

בנימין אלון: יש 45 ימים ושלושת אלפים הצעות חוק.

בנימין אלון: אני לא רוצה שתהיה כאן אפשרות של ניצול ציני של הסעיף הזה כדי לטרפד.

יוסף לפיד: אבל אתה גם לא יכול ליצור מצב שלא צריך בכלל לקבל ממנו דו"ח.

יוסף לפיד: כלומר, יש גם היפוכו של דבר.

יוסף לפיד: אם אתה לוקח ברצינות את השליחות הזו, אתה צריך לתת לו צ'אנס.

יוסף לפיד: יש מסביב כל מיני חישוקים.

יוסף לפיד: למשל, אסור שיהיה חבר מפלגה.

יוסף לפיד: רוקנו אותו מכל תוכן פוליטי אפשרי.

יוסף לפיד: מדובר באנשי מדע וצריך לתת איזשהו קרדיט.

יוסף לפיד: לא כל דבר הופך למכניזם מחבל.

בנימין אלון: סעיף 22 אומר שנציב הדורות הבאים רשאי לדרוש מגוף מבוקר מכתבים והתייחסות.

בנימין אלון: הוא כותב מכתבים לעשרים משרדים ולוקח הרבה זמן עד שהם עונים.

בנימין אלון: זה ודאי זמן סביר.

שלמה שוהם: לדעתי הניסוח הוא נכון ואני אסביר מדוע.

שלמה שוהם: כשאומרים בסעיף 21 (ה) שיתאמו את מועד הדיון עם הנציב, ברור ששיקול הדעת הוא ליושב ראש הוועדה קודם כל.

שלמה שוהם: שנית, זה לפי העניין.

שלמה שוהם: אם למשל נציב הדורות הבאים יאמר שהוא רוצה לתת חוות דעת בנושא חוק התפזרות הכנסת, ואתם רוצים להעביר את חוק התפזרות הכנסת ביום אחד בשלוש קריאות.

שלמה שוהם: אין לי ספק שיש לזה השפעה על הדורות הבאים.

שלמה שוהם: לעניין הזה של חוק התפזרות הכנסת אני מניח שזמן סביר יהיה רבע שעה או שעה.

שלמה שוהם: אין לי ספק שחוק איכות הסביבה הוא החוק הראשון שבו הוא צריך לטפל בצורה משמעותית ביותר.

בנימין אלון: אני נותן קרדיט.

בנימין אלון: לפי הידוע לי, אין בקונגרס האמריקאי כזה מנגנון.

אמנון רובינשטיין: שם החקיקה לוקחת הרבה מאוד זמן.

יוסף לפיד: בקונגרס יש מנגנון מקביל למנגנון של השלטון.

יוסף לפיד: על כל הצעה של השלטון, הקונגרס מקים צוות שלו.

יוסף לפיד: לנו אין את זה.

בנימין אלון: יש שם כל הזמן מידע.

בנימין אלון: אתה מנסים להכניס פה עוד רכיב חוץ ממידע שחייבים לקבל את חוות הדעת הזו.

בנימין אלון: בדומה למה שקיים במשרד לאיכות הסביבה לגבי תסקיר סביבה.

בנימין אלון: היום זה דבר מאוד משמעותי.

בנימין אלון: היום אתה לא זז בלי זה בבתי משפט.

בנימין אלון: זה מעכב כל דבר.

בנימין אלון: זה הפך להיות אקזקוטיבי.

יוסף לפיד: אבל פה אין זכות עיכוב.

יוסף לפיד: אין פה וטו.

שלמה שוהם: הויכוח היחיד שיכול להיות שהוא יאמר ליושב ראש הוועדה שהוא לא עיכב מספיק את הדיון.

שלמה שוהם: אין לו שום סמכות ביצועית.

בנימין אלון: אפשר להגיש בג"ץ למבחן זמן סביר.

עו"ד סיגל קוגוט: אני חושבת שהנוסח הנוכחי עונה על החשש של חבר הכנסת אלון, כי יושב ראש הוועדה הוא זה שקובע בסוף והוא זה שמתאם.

עו"ד סיגל קוגוט: זמן סביר הוא לא זמן סביר אבסולוטי תיאורטי בנסיבות העניין, וחקיקה זריזה דורשת זמן סביר יותר זריז.

עו"ד סיגל קוגוט: אני חושבת שהמחשבה של חבר הכנסת אלון עברה פה בדיון לפני הקריאה הראשונה, והנוסח הזה היה אמור לתת לכך מענה, כי באמת אי אפשר להגיד שבכלל לא יתחשבו בו.

יוסף לפיד: בניגוד לעמדתי, בגלל זה החלישו את מעמדו של הנציב כדי לא לתת לו כלים לפגוע בתהליכי חקיקה.

שלמה שוהם: אני חושב שצריך להכניס להצעת החוק את תחום המשפט במסגרת סעיף 17.

יוסף לפיד: אני מסכים להוסיף את תחום המשפט, כדי לא למנוע ממשפטנים להיות נציבים.

שלמה שוהם: בוועדה לקידום מעמד הילד ישנה הצעת חוק שעכשיו הונחה לראשונה, שמחייבת התחשבות באינטרס של ילדים בכל הצעת חוק שעוברת בכנסת.

שלמה שוהם: אמרו ליושבת ראש הוועדה: יש נציב הדורות הבאים וזה חלק מהעניין, והיא אמרה: אנחנו עוסקים בילדים שכבר חיים, ואילו הנציב עוסק בילדים שעוד לא נולדו.

יוסף לפיד: נכון.

יוסף לפיד: הצעת החוק הזו עוסקת בדורות שעדיין לא קיימים.

שלמה שוהם: השאלה היא האם לא היה כדאי ליצור מנגנון אחד לעניין במקום שני מנגנונים?

אמנון רובינשטיין: אני מציע שמי שיושב בוועדה לקידום הילד יציע שיהיה תיקון בחוק שנמצא שם שיאפשר שנציב הדורות הבאים ייצג גם את העניין הזה, כך שלא יהיו שני מנגנונים, אלא רק מנגנון אחד.

בנימין אלון: אני אציע תיקון חקיקה בסעיף 21 (ה), ואם זה לא התקבל זה יהיה הסתייגות.

בנימין אלון: אני מציע שבסעיף 21 (ה) יהיה כתוב: יתאמו את מועד הדיון עם הנציב, תוך מתן זמן סביר לפי העניין, לאיסוף נתונים ולהכנת חוות, תוך מתן זמן סביר, לפי שיקול דעתו של יושב ראש הוועדה.

אמנון רובינשטיין: בסדר, אין לי בעיה.

יוסף לפיד: אני מוכן שזה ייכנס פה.

עו"ד סיגל קוגוט: אני רוצה להעלות שתי נקודות שהן לדיונכם.

עו"ד סיגל קוגוט: לנו אין עמדה בעניינים האלה.

עו"ד סיגל קוגוט: ראשית, עניין מינוי בידי הכנסת.

עו"ד סיגל קוגוט: אני רציתי שאולי תיקחו את המנגנון של היועץ המשפטי לכנסת.

עו"ד סיגל קוגוט: כאן כתוב שאחרי שהוועדה הציבורית ממליצה על מועמדים, הנציג יתמנה על ידי הכנסת.

עו"ד סיגל קוגוט: כלומר, צריך להביא אותו למליאה.

עו"ד סיגל קוגוט: יכול להיות שמספיק שזה יעשה על ידי יושב ראש הכנסת ולא צריך להביא את המומלצים האלה לדיון במליאה.

אמנון רובינשטיין: נכון.

יוסף לפיד: בעיקרון, אני מסכים.

עו"ד סיגל קוגוט: כלומר, ניקח את המנגנון שיש ליועץ המשפטי של הכנסת.

עו"ד סיגל קוגוט: אגב, שלמה את כל הסעיפים צריכים לשנות כי בינתיים התקבל חוק היועץ המשפטי לכנסת.

יוסף לפיד: אפשר למחוק.

אמנון רובינשטיין: אנחנו מכניסים בהצעת החוק הזו חמישה תיקונים.

אמנון רובינשטיין: ראשית, התאמה לחוק החדש של היועץ המשפטי של הכנסת

עו"ד סיגל קוגוט: זה יתחיל מסעיף 30, וזה יהיה פרק ח'.

אמנון רובינשטיין: שנית, אנחנו מוסיפים את התיקון לסעיף קטן (ה) לסעיף 21 ברוח הדברים שאמר חבר הכנסת אלון.

בנימין אלון: תוך מתן זמן סביר לפי שיקול דעתו של יושב ראש הוועדה, ולא צריך את עניין איסוף הנתונים והכנת חוות הדעת.

אמנון רובינשטיין: אני מציע ששלמה שוהם ישב על הניסוח.

אמנון רובינשטיין: שלישית, אנחנו מוסיפים את המילה משפט בסעיף 17.

אמנון רובינשטיין: רביעית, אנחנו נקבל את שתי ההערות של הגברת קוגוט בסעיף 26 ובסעיף 28.

עו"ד סיגל קוגוט: בסעיף 26 אנחנו נכתוב: יו"ר הכנסת באישור ועדת הכנסת.

אמנון רובינשטיין: בסדר.

אמנון רובינשטיין: אני מעמיד את הצעת החוק להצבעה.

אמנון רובינשטיין: מי בעד העברת הצעת החוק לקריאה שנייה ושלישית?

אמנון רובינשטיין: פה אחד.

בנימין אלון: היא באה עם ההסתייגות, כלומר, התיקון שלי.

אמנון רובינשטיין: אם אתה רוצה להסתייג, בבקשה.

בנימין אלון: להסתייג זה רק לדבר.

אמנון רובינשטיין: רק לדבר.

אמנון רובינשטיין: יותר לא יהיו הסתייגויות.

בנימין אלון: אם זה לא מפריע ליושב ראש, אני הייתי רוצה לקבל הסתייגות לדיבור גם בהצעת החוק של יולי אדלשטיין.

אמנון רובינשטיין: לא מפריע לי, אבל אני לא רוצה שיהיו יותר מידיי הסתייגויות.

אמנון רובינשטיין: אני מאשר רק שתי הסתייגויות בלבד.

בנימין אלון: אתה מתכוון להסתייגויות דיבור, לא לעניין עצמו.

אמנון רובינשטיין: הסתייגויות של דיבור.

אמנון רובינשטיין: אני מאשר רק לך ולחבר הכנסת יולי אדלשטיין.

דורית ואג: זכותו של חבר הכנסת יולי אדלשטיין לדבר במליאה כיוזם החוק שעליו דנו בישיבה הקודמת.

אמנון רובינשטיין: לחוק הזה אני מאשר הסתייגות דיבור רק לחבר הכנסת בני אלון.

יוסף לפיד: חבר הכנסת אלון, זה לא שאני שולל את זכותך לדבר, אבל למה אתה רוצה להסתייג לאחר שאנחנו הסכמנו לתיקון שלך?

בנימין אלון: אני תמיד אוהב להשאיר את ההסתייגות, אני בסוף מוריד אותה או לא.

אמנון רובינשטיין: אם זה מסתייג אחד זה לא מטרפד שום דבר.

דורית ואג: ברגע שיש הסתייגות זה גורם להצעת החוק להידחף לשעה מאוחרת יותר.

דורית ואג: דף צהוב אוטומטית דוחף את הצעת החוק להיות נדונה בשעה יותר מאוחרת.

יוסף לפיד: בני, תעשה לי טובה תוריד את ההסתייגות.

אמנון רובינשטיין: בוא נשאיר את זה לשיקול דעתו של חבר הכנסת אלון.

בנימין אלון: בסדר, תורידו.

דורית ואג: הוא ויתר.

יוסף לפיד: בני, כדי לחסוך את ההסתייגות במליאה אנחנו הסכמנו שיהיה כתוב: לפי שיקול דעתו של היושב ראש, אבל אתה אמרת שלא צריך לכתוב את המילים: לצורך איסוף חומר.

יוסף לפיד: למה למחוק את זה, הרי הוא צריך לאסוף חומר?

יוסף לפיד: אתה לא רוצה שהוא יאסוף חומר?

בנימין אלון: אני רוצה ששיקול הדעת לא יהיה מונחה רק לדבר הזה.

בנימין אלון: הוא גם צריך לחשוב על דחיפות של ההצעה, הוא גם צריך לחשוב על כל מיני דברים.

בנימין אלון: בשביל זה הוא יושב ראש ועדה.

בנימין אלון: הוא איש מאוד חכם.

בנימין אלון: אם לא, אז יש לי הסתייגות ממש לדבר.

בנימין אלון: אני מצטער.

בנימין אלון: אני לא יכול מצב שלא נוכל לעבוד בגלל הדורות הבאים.

שלמה שוהם: אבל אתה מסתכל רק על צד אחד ולא על הצד השני.

בנימין אלון: בכל החיים, ובכנסת הזו בעיקר, יש מה שנקרא לכתחילה ויש בדיעבד.

בנימין אלון: יש שיטות שזה קונסטיטוציה ויש דברים שהם מקרים שנוצרים מהשטח והכל.

בנימין אלון: אנחנו מדינת חלטורה, הכל נוצר ברגע האחרון.

בנימין אלון: זה כל מה שקורה פה וזה חלק מהחיים.

בנימין אלון: אנחנו טובים באלתורים, ואני לא רוצה לטרפד את זה.

בנימין אלון: אני לא הייתי רוצה מצב שחוקים לא יוכלו לעבור בצורה קיצונית בגלל זה.

שלמה שוהם: הרי גם אני חי בבניין הזה ובוא נסתכל על האפשרות האחרת.

שלמה שוהם: האפשרות האחרת היא שיש איזשהו מהלך של כוחות ולחצים בוועדות כאשר הצעות חוק מגיעות.

שלמה שוהם: יש כאלה שרוצים לזרז הצעות חוק מסוימות ויש כאלה שרוצים שמהלך החקיקה שלהן יהיה יותר לאט.

שלמה שוהם: ככה הדברים מתנהלים בתנור האפייה הזה שנקרא חקיקה.

שלמה שוהם: לפחות בהתחלה, העניין הזה שאותו רוצים להכניס הולך להיות כאב ראש ליושב ראש הוועדה.

שלמה שוהם: אם אני לא אתן משקל אמיתי לעניין הזה, אז חברי הוועדה יגידו: יש נייר, תודה ולהתראות.

שלמה שוהם: אתה צריך לומר למה אתה צריך את פרק הזמן ואתה צריך לומר ליושב ראש הוועדה: עצור רגע ותחשוב.

שלמה שוהם: זה מה שאתה רוצה לעשות.

יוסף לפיד: אנחנו לא שוללים את הזכות הסופית של יושב ראש הוועדה לקבוע, אבל אנחנו אומרים: תן לנציב לומר שהוא רוצה לבקש מהלשכה לסטטיסטיקה נתונים.

שלמה שוהם: אם זה לא יהיה סביר אז כמובן שיושב ראש הוועדה לא ייתן.

שלמה שוהם: לדעתי, גם כשזה יהיה סביר הוא לא יתחשב בו.

שלמה שוהם: חבר הכנסת אלון, המצב הוא הפוך.

אמנון רובינשטיין: חבר הכנסת לפיד, אתה צריך להחליט אם אתה רוצה להסכים לזה או שהוא יסתייג.

אמנון רובינשטיין: אני אצביע איתך.

בנימין אלון: אני מציע לכתוב: יתאמו את מועד הדיון עם הנציב תוך מתן זמן סביר, לפי שיקול דעתו של יושב ראש הוועדה.

שלמה שוהם: זמן סביר למה?

בנימין אלון: זמן סביר, בהתאם לכל החוק הזה.

בנימין אלון: הוא צריך זמן סביר למלא את תפקידו.

יוסף לפיד: חבר הכנסת אלון, אלו מילים מפריעות לך?

בנימין אלון: "לאיסוף נתונים ולהכנת חוות דעת".

בנימין אלון: זה לדעתי אומר שזה שיקול הדעת היחידי שיש לו, שהיושב ראש רשאי להגיד מהו הזמן הסביר לאיסוף הנתונים.

בנימין אלון: אני רוצה שליושב ראש יהיה שיקול דעת נוסף.

בנימין אלון: נניח שהוא מחליט שהחוק הזה הוא מאוד מאוד חשוב.

שלמה שוהם: כתוב לך: "לפי העניין".

בנימין אלון: "לפי העניין" זה לא מספיק.

יוסף לפיד: חבר הכנסת אלון, אם אתה רוצה לרוקן את העסק הזה מתוכן אז אתה גם יכול להצביע נגדו.

יוסף לפיד: אבל אם אתה אפילו לא רוצה לתת לנציב זמן לאסוף את החומר מפני שליושב ראש בוער, אז אתה מזמין את היושב ראש לא להתייחס לזה.

אמנון רובינשטיין: בואו נחליט שהוא יכול להגיש את זה כהסתייגות.

בנימין אלון: אני אגיש את זה כהסתייגות ואני לא חושב שזה נכון.

בנימין אלון: אני בעד החוק.

בנימין אלון: אני חושב שכל הסעיפים הם טובים.

בנימין אלון: יש פה חידוש, אבל אני לא הייתי רוצה בחדשנות מופרזת לעקר את יכולת העבודה או החקיקה.

אמנון רובינשטיין: ברוב דיעות אנחנו מחליטים שזה יהיה עם המילים: בשיקול דעת של היושב ראש הוועדה, וההסתייגות של חבר הכנסת בני אלון היא רק למחוק את המילים: לאיסוף נתונים ולהכנת חוות דעת.

עו"ד סיגל קוגוט: בסעיף 25 גם צריך להיות כתוב: יושב ראש הכנסת.

אמנון רובינשטיין: בכפוף לתיקונים שקראתי לפרוטוקול ולהסתייגות של חבר הכנסת בני אלון, מי בעד העברת החוק לקריאה שנייה ושלישית?

אמנון רובינשטיין: פה אחד.

אמנון רובינשטיין: הצעת חוק זכויות נפגעי עבירות בהליך הפלילי, התשס"א – ‏2001

דורית ואג: ביום שלישי סיימה הוועדה להכין את לקריאה שנייה ושלישית את חוק זכויות נפגעי עבירה של חברת הכנסת יעל דיין וקבוצת חברי כנסת.

דורית ואג: באותה לילה עברה הצעה דומה של הממשלה במליאה.

דורית ואג: הממשלה הסכימה לרוץ לקריאה שנייה ושלישית בנוסח שהוכן בוועדה של ההצעה של חברת הכנסת יעל דיין.

דורית ואג: לפי 122 לתקנון אנחנו מתבקשים להחליט שאנחנו רוצים למזג את ההצעות ולבקש את אישור ועדת הכנסת לכך.

בנימין אלון: הצעת החוק של חברת הכנסת יעל דיין כבר מוכנה?

דורית ואג: היא מוכנה והיא כבר גמורה.

אמנון רובינשטיין: היו דיונים ארוכים והכל התקבל בהסכמה, על דעת משרד המשפטים.

אמנון רובינשטיין: כלומר, אין כאן עמדה נגד ממשלה או נגד משרדי הממשלה.

בנימין אלון: מבלי לפגוע באף אחד, מניין האינפורמציה המדויקת הזו שמסכימים מילה במילה לכל העניין הזה?

דורית ואג: ביום שלישי הודיעו אנשי משרד המשפטים שבאותו ערב עוברת ההצעה, הם מבקשים למזג, והם מוכנים לנוסח שסוכם בינהם בוועדה לנוסח של חברת הכנסת יעל דיין.

דורית ואג: בנוסף, אתמול בערב התקשרה אליי יהודית קרפ, שהיא מובילה את החוק הממשלתי, וביקשה ממני אותו דבר, בהסכמה שהנוסח הוא הנוסח שאושר בוועדה ביום שלישי.

אמנון רובינשטיין: הממשלה רוצה קרדיט.

אמנון רובינשטיין: מי בעד?

אמנון רובינשטיין: בקשת הממשלה התקבלה ואנחנו נפנה לוועדת הכנסת ביום שני בעניין זה.

דורית ואג: אנחנו נפנה כבר היום שהם יישבו ביום שני.